Matie gaan teen skorsing appelleerTheuns du Toit Die Matie-student wat vandeesweek permanent by die Universiteit Stellenbosch (US) geskors is nadat hy in Mei vanjaar op ’n medestudent se skootrekenaar geürineer het, gaan teen dié bevinding appelleer. Die 19-jarige Theuns du Toit se regsverteenwoordiger, William Fullard, het aan Maroela Media gesê dat die uitspraak deur die sentrale dissiplinêre komitee (SDK) nie op goeie regspraktyk gegrond is nie aangesien hul bevindings op onbewese feite berus. Du Toit en sy regspan het die uitspraak Woensdagmiddag ontvang en sê hulle is nog in die proses om deur die inhoud daarvan te werk. Ingevolge die universiteit se dissiplinêre kode het hulle vyf dae kans om appèl aan te teken. “Die komitee het ook in verdere aspekte gefouteer, wat volledig tydens die appèl bespreek sal word.” Fullard het verlede maand tydens sy kliënt se dissiplinêre verhoor aangevoer dat ’n permanente skorsing op “opvoedkundige doodstraf” neerkom – en dít alles weens ’n fout wat Du Toit in sy dronkenskap begaan het. Die SDK meen egter dat Du Toit se dronkenskap geen verweer vir sy optrede is nie en het hom skuldig bevind wat die urinering op Babalo Ndwayana se besittings betref. Hy is ook skuldig bevind aan rassistiese aanmerkings en die onwettige betreding van Ndwayana se koshuiskamer. Du Toit het tydens die verhoor erken dat hy die aand besope was en sommige van die gebeure van die aand nie kan onthou nie. Hy hou egter vol dat hy hoegenaamd nie doelbewus of opsetlik opgetree het nie en ontken ook dat sy optrede rasgedrewe was. Luidens die uitspraak, wat Maroela Media onder oë gehad het, is die saak teen Du Toit op vyf aspekte geskoei: die urineringsvoorval, die misbruik van alkohol, koshuiskultuur, rassisme en die toekomstige belange van die US.